அதன்பின்னர் நடந்த விவகாரங்களை நம்மிடம் விவரித்தார் தலைமைச் செயலக அதிகாரி ஒருவர், " எடப்பாடி பழனிசாமிக்கு அடுத்தபடியாக, நிழல் முதல்வராகவே வலம் வருகிறார் அந்த அமைச்சர். அவருடைய மாவட்டத்தில் எந்தத் துறையில் பணிமாறுதல் நடக்க வேண்டும் என்றாலும், அவர் மனது வைத்தால்தான் முடியும். ஆர்.டி.ஓ அலுவலகத்தில் ஃபேன்ஸி நம்பர் வேண்டும் என்றாலும் அவர் மனதுவைத்தால்தான் முடியும் என்ற அளவுக்கு செயல்படுகிறார். இவருடைய அத்துமீறலை அமைச்சர்களால் சகித்துக்கொள்ள முடியவில்லை. ஒவ்வொரு மாவட்டத்திலும் அரசுத் துறை அதிகாரிகளின் பணிமாறுதல் விவகாரத்தில் அமைச்சர்களோ, மாவட்ட செயலாளர்களோ முடிவெடுக்க முடியும். அந்தவகையில்தான், குரூப் 1 அதிகாரியான அந்த பி.ஏ-வுக்கு பணிமாறுதல் உத்தரவு வழங்கப்பட்டது. இதை ஏற்றுக்கொள்ளாத அமைச்சர், அந்த அதிகாரியை சஸ்பெண்ட் செய்துவிட்டார். இதுகுறித்து விளக்குவதற்காக, சம்பந்தப்பட்ட அமைச்சரைச் சந்திக்க அனுமதி கேட்டார் அமைச்சர் வீரமணி. பத்து நாள்களாக சந்திப்புக்கு அனுமதி கொடுக்காமல் அலைக்கழித்துவந்தார் அந்த அமைச்சர்.